钦定古今图书集成/明伦汇编/闺媛典/第211卷 > 秦建义妻黄氏
## 钦定古今图书集成/明伦汇编/闺媛典/第211卷 > 秦建义妻黄氏

按《广东通志》：“黄氏，秦建义妻，香山诸生黄考功仲女。
赋性柔淑，少娴姆仪。年及笄，将归义。义久病肺，两兄
与母谋曰：‘乘病而娶，事非所宜，万一病不可知，奈何’？
母以为然。及期来迎，母坚执不许，父不知所出，乃语
其诸从侄女，询氏意，以为从违。氏泣以告诸姊妹曰：
‘为女不幸，永离父母，夫岂忍言。但已许人，未可更虑
也’。”由是归秦，恪恭妇道，躬侍汤药，无少懈容。越四十
日，义病将革，执氏手诀曰：“卿犹处女也，慎勿固执，勉
事新人。”氏以死自誓，义乃气绝。氏执丧，哀毁骨立，历
数载，母欲夺其志，氏数投缳以救，得不死。氏夫遗产
殊薄，老益困，父考功常周给其衣食，经理其祀飨。氏
年六十三，趺坐而逝。